Vicki Momberg: Staat sê appèlaansoek is foutiefVicki Momberg 11 April in die hof. Foto: ANA. Die staat het Woensdag in die saak van Vicki Momberg, veroordeelde rassis, gesê die aansoek om verlof tot appèl van haar verdediging is foutief en moet van die hand gewys word omdat dit volgens hulle ‘vaag’ is. Yusuf Baba, staatsaanklaer, het bewyse wat tydens die verhoor voorgehou is voorgelees en het gesê daar is nie gronde vir die verdediging om aansoek te doen om verlof om te appelleer teen die vonnis en skuldigbevinding nie. Momberg is verlede maand in die Randburg-landdroshof tot drie jaar tronkstraf waarvan een jaar opgeskort is gevonnis. Sy het geskiedenis gemaak as die eerste persoon in Suid-Afrika wat tronk toe gestuur is vir rassisme. Momberg is in Februarie 2016 op video vasgevang waar sy ŉ polisiebeampte, wat haar gehelp het nadat sy die slagoffer van ŉ gryp-en-spaander-voorval was, rassistiese beledigings toesnou. Sy is verlede jaar skuldig bevind op vier aanklagte van crimen injuria. Haar vonnis is wyd deur die samelewing en politieke partye verwelkom.